
	IZVJEŠĆE O PROVEDENOM SAVJETOVANJU O 
NACRTU ODLUKE O NAČINU ODREĐIVANJA BROJA ORDINACIJA ZA OBAVLJANJE DJELATNOSTI DOMOVA ZDRAVLJA ČIJI JE OSNIVAČ OSJEČKO-BARANJSKA ŽUPANIJA



	Vrsta dokumenta
	Nacrt Odluke o načinu određivanja broja ordinacija za obavljanje djelatnosti domova zdravlja čiji je osnivač Osječko-baranjska županija



	Datum dokumenta

	7. lipnja 2019. godine

	Razdoblje savjetovanja

	25. travnja 2019. – 24. svibnja 2019. godine

	Nositelj savjetovanja

	Upravni odjel za zdravstvo i socijalnu skrb Osječko-baranjske županije

	Način provođenja postupka savjetovanja
	Internetsko savjetovanje  

	Svrha dokumenta
	Stupanjem na snagu novog Zakona o zdravstvenoj zaštiti („Narodne novine“ broj 100/18.) s danom 1. siječnja 2019. godine, značajno je izmijenjen sustav obavljanja zdravstvene zaštite na primarnoj razini. Ukinut je sustav koncesija za obavljanje javne zdravstvene službe, te je uveden organizacijski oblik ordinacije. 
Prema članku 46. Zakona „Ordinacija jest organizacijski oblik obavljanja zdravstvene djelatnosti zdravstvenog radnika u privatnoj praksi na primarnoj razini zdravstvene djelatnosti pod uvjetima propisanim ovim Zakonom. 

Članak 103. Zakona određuje domove zdravlja kao nositelje zdravstvene zaštite na primarnoj razini zdravstvene djelatnosti. Stavkom 2. istog članka navedene su djelatnosti koje dom zdravlja može obavljati i to: djelatnost obiteljske (opće) medicine, dentalne zdravstvene zaštite, dentalne tehnike, zdravstvene zaštite žena, zdravstvene zaštite predškolske djece, medicine rada/medicine rada i sporta, logopedije, laboratorijske, radiološke i druge dijagnostike, sanitetskog prijevoza, ljekarničke djelatnosti, fizikalne terapije, patronažne zdravstvene zaštite, zdravstvene njege te palijativne skrbi, kao i specijalističko-konzilijarne djelatnosti.
Svrha Nacrta Odluke koja je predmet savjetovanja sa zainteresiranom javnošću je:
- određivanje broja ordinacija, odnosno timova za obavljanje registriranih djelatnosti svakog pojedinog doma zdravlja čiji je osnivač Osječko-baranjska županija te

- utvrđivanje uvjeta, odnosno kriterija za davanje u zakup poslovnog prostora doma zdravlja zdravstvenom radniku doma zdravlja radi nastavka obavljanja zdravstvene djelatnosti u privatnoj praksi u organizacijskom obliku ordinacije.


	Predstavnici zainteresirane javnosti koji su dostavili svoje primjedbe, komentare i prijedloge na predloženi Nacrt

	1. Stjepan Bandalo, dr. med. dent. 
2. Stipe Čikeš, dr. med. dent. 

3. HUUGO - Hrvatska udruga ugovornih ordinacija, Josipa   

          Rodić dr. med. spec. obit. med., akupunkturistica, predsjednica     

          HUUGO
4. Marija Bunjevac Sobol, dr. med. dent.
5. Jasmina Milić Pavlov, dr. med. dent.
6. Boris Vakanjac, dr. med. dent.
7. Juraj Pavlić, dr. med.

8. Tajana Topalović, dr. med. dent. 

9. Nežica Špoljarić, dr. med. dent, 
10. Eleonora Mandžukić, dr. med. dent. 
11. prim. mr. sc. Maja Štimac, spec. pedijatar neonatolog
12. Mihovil Kozina, dr. med. dent.
13. Luka Čokolić, dr. med. dent.

14. Jasmina Vuković, dr. med. spec. pedijatar
15. Dunja Ljubičić, dr. med. spec. obiteljske medicine

16. Sanja Scarpa-Bugarić, dr. med. spec. obiteljske medicine
17. Marica Raspudić-Brekalo, dr. med. spec. obiteljske medicine
18. Ana Perković, dr. med. spec. pedijatrije

19. Ivana Slišković, dr. med. spec. obiteljske medicine

20. Andrijana Ćerluka Venžera, dr. med. dent.



	Primjedbe, komentari i prijedlozi u odnosu na predloženi Nacrt
	Članak 2. 
Predstavnici zainteresirane javnosti koji su podnijeli primjedbe na Nacrt predmetne Odluke smatraju da fiksno određen postotak od 25% ordinacija određen u članku 2. Odluke, nije sukladan Zakonu jer je člankom 103. stavak 3. Zakona određeno da je dom zdravlja obvezan osigurati DO 25% ordinacija.
Članak 3. točka 1. 
Podnositelji primjedbi smatraju da je uvjet pod kojim bi zdravstveni radnici koji rade u prostorima domova zdravlja u sjedištima gradova na području županije bili isključeni iz mogućnosti dobivanja prostora u zakup radi nastavka obavljanja djelatnosti u ordinaciji nije sukladan Zakonu, te da dovodi do diskriminacije liječnika u gradovima u odnosu na liječnike u ruralnim područjima. 
Članak 3. točka 2. 
Podnositelji primjedbi smatraju da uvjet da nakon donošenja odluke upravnog vijeća u tom domu zdravlja, odnosno u domovima zdravlja čiji je osnivač Osječko-baranjska županija ostaje ugovoreno 25% timova te djelatnosti prema mreži javne zdravstvene službe, nije sukladan Zakonu.
Članak 3. točka 3.
Uvjet za dobivanje zakupa poslovnog prostora od minimalno 5 godina neprekinutog radnog odnosa u domu zdravlja podnositelji smatraju kršenjem članka 268. stavka 1. Zakona, koji određuje da „Zdravstveni radnici koji su u radnom odnosu u domu zdravlja najmanje posljednju godinu dana i koji ispunjavaju uvjete za obavljanje privatne prakse iz članka 47. Zakona, mogu podnijeti zahtjev Ministarstvu za izdavanje rješenja o obavljanju privatne prakse u ordinaciji sukladno članku 50. stavku 1. ovog Zakona.“

Nadalje, komentari su upućeni na status nositelja tima jer Zakon navodi termin „zdravstveni radnici koji su u radnom odnosu u domu zdravlja“.
Članak 3. točka 4.
Podnositelji primjedbi smatraju da nema objektivnog kriterija po kojem bi se vrednovale jesu li ispunjene obveze iz ugovora o radu sklopljenim s domom zdravlja.
Članak 3. točka 5.

Podnositelji primjedbi smatraju da je uvjet ispunjenja obveza iz ugovora o specijalističkom usavršavanju s domom zdravlja neosnovan budući da su liječnici voljni materijalno nadoknaditi „štetu“ domu zdravlja, te da nema objektivnog kriterija po kojem bi se vrednovalo ispunjenje navedenih obveza.
Članak 3. točka 6.
Podnositelj primjedbe smatra da je uvjet rada u punom radnom vremenu u domu zdravlja čiji se zakup poslovnog prostora traži nije sukladan Zakonu jer članak 268. stavak 1. Zakona navodi „zdravstveni radnici koji su u radnom odnosu u domu zdravlja“ što prema mišljenju podnositelja uključuje i rad na pola radnog vremena.


	Razlozi prihvaćanja/neprihvaćanja dostavljenih primjedbi, komentara i prijedloga na predloženi Nacrt

	Ne prihvaćaju se primjedbe predstavnika zainteresirane javnosti na članak 2.
Prema tumačenju Ministarstva zdravstva KLASA: 011-02/18-02/214, URBROJ: 534-03-1-2/1-19-02 od 4. siječnja 2019. godine „Odlukom predstavničkog tijela jedinice područne (regionalne) samouprave odnosno Grada Zagreba kao osnivača zdravstvene ustanove određuje se broj ordinacija koje će djelatnost obavljati u okviru doma zdravlja iskazan kao postotak od ukupnog broja ordinacija potrebnih u Mreži javne zdravstvene službe u svakoj pojedinoj djelatnosti. Odlukom osnivača ne može se odrediti da će u domu zdravlja biti više od 25% ordinacija u svakoj djelatnosti, s obzirom da je Zakonom izrijekom propisano da je dom zdravlja obvezan uz odluku osnivača osigurati da u svakoj djelatnosti ima do 25% ordinacija.
Člankom 103. stavkom 1. određeno je da dom zdravlja nositelj zdravstvene zaštite na primarnoj razini zdravstvene djelatnosti.  Stavak 3 navodi „Dom zdravlja obvezan je uz odluku osnivača osigurati da u svakoj djelatnosti iz stavka 2. ovoga članka ima do 25 % ordinacija.“

Dom zdravlja mora osigurati provođenje djelatnosti iz stavka 1. ovoga članka ako obavljanje tih djelatnosti sukladno mreži javne zdravstvene službe nije drukčije organizirano.“

Iz navedenih zakonskih odredbi te prema tumačenju Ministarstva je razvidno da osnivač doma zdravlja svojom odlukom može odrediti fiksan iznos unutar raspona do 25% jer je obvezan osigurati provođenje djelatnosti koje su određene u stavku 2. članka 103. ukoliko obavljanje tih djelatnosti nije drugačije organizirano.
Prihvaćaju se primjedbe predstavnika zainteresirane javnosti na članak 3. točka 1. i briše se točka 1.
Prihvaćaju se primjedbe predstavnika zainteresirane javnosti na članak 3. točka 2. i briše se točka 2. 
Ne prihvaćaju se primjedbe predstavnika zainteresirane javnosti na članak 3. točka 3. 

Sukladno članku 268. stavak 1. Zakona „Zdravstveni radnici koji su u radnom odnosu u domu zdravlja najmanje posljednju godinu dana i koji ispunjavaju uvjete za obavljanje privatne prakse iz članka 47. stavka 1. točaka 1. – 8.  Zakona mogu podnijeti zahtjev Ministarstvu za izdavanje rješenja o obavljanju privatne prakse u ordinaciji sukladno članku 50. stavku 1. Zakona.“

S obzirom da je zakonodavac navedenim člankom propisao da je zdravstveni radnik zaposlen NAJMANJE godinu dana u domu zdravlja, smatra se da je moguće odrediti i dulji radni staž zaposlenika kojemu će se odobriti zakup poslovnog prostora radi nastavka rada u ordinaciji.

Mrežom javne zdravstvene službe („Narodne novine“ broj 101/12., 31/13., 113/15. i 20/18.) određen je za područje Republike Hrvatske, za područja jedinica područne (regionalne) samouprave, odnosno za područja jedinica lokalne samouprave potreban broj zdravstvenih ustanova, privatnih zdravstvenih radnika, odnosno potreban broj timova primarne zdravstvene djelatnosti, broj timova specijalističko-konzilijarne zdravstvene djelatnosti itd.

Pravilnikom o minimalnim uvjetima u pogledu prostora, radnika i medicinsko tehničke opreme za obavljanje zdravstvene djelatnosti (Narodne novine broj 61/11., 128/12., 124/15., 8/16. i 77/18.) u svakoj djelatnosti je propisano tko čini tim, odnosno koji su minimalni uvjeti u pogledu radnika za obavljanje pojedine zdravstvene djelatnosti.
Smatra se da je iz navedenih podzakonskih akata razvidno da u djelatnostima primarne zdravstvene zaštite kao i specijalističko-konzilijarne tim čine doktor medicine/doktor medicine specijalist i medicinska sestra/tehničar. 
Ne prihvaćaju se primjedbe predstavnika zainteresirane javnosti na članak 3. točka 4. 
Prava i obveze liječnika zaposlenog u zdravstvenoj ustanovi određena su ne samo ugovorom o radu, nego i unutarnjim aktima ustanove (sistematizacijom poslova, pravilnikom o radu), kolektivnim ugovorima u djelatnosti zdravstva te ugovorom koji dom zdravlja sklapa s Hrvatskim zavodom za zdravstveno osiguranje. Dom zdravlja, kao javna ustanova, ujedno i poslodavac liječnicima, sklapa ugovor sa HZZO-om budući da liječnici, zaposlenici doma zdravlja, za razliku od koncesionara, nemaju pravnu osnovu za potpisivanje istog, ali ispunjenje ugovora, pružanjem zdravstvenih usluga pacijentima, obavljaju liječnici, kao radnici doma zdravlja. U slučaju nepoštivanja ugovornih obveza, izriče se od strane HZZO-a domu zdravlja neka od sankcija (opomena, uskrata novčanih sredstava i kao najteža raskid ugovora). Temeljem navedenog, dom zdravlja ima osnovu da, kao poslodavac, izrekne upozorenje na obveze iz radnog odnosa svome radniku, liječniku koji je u svome radu prekršio obveze iz ugovora sa HZZO-om. Iz svega iznesenog, razvidno je da  uredno ispunjavanje obveza iz ugovora o radu podrazumijeva da zdravstvenom radniku nije izrečeno upozorenje na obveze iz radnog odnosa.

Ne prihvaćaju se primjedbe predstavnika zainteresirane javnosti na članak 3. točka 5.
Članak 187. Zakona propisuje postupak u slučaju kada specijalizant namjerava otkazati ugovor o radu u zdravstvenoj ustanovi i zasnovati radni odnos u drugoj zdravstvenoj ustanovi čiji je osnivač RH, jedinica područne (regionalne) samouprave ili jedinica lokalne samouprave, u kojem je obvezan je zatražiti prethodnu suglasnost Ministarstva.

Također, uz zahtjev za davanje prethodne suglasnosti specijalizant je obvezan priložiti suglasnost zdravstvene ustanove u kojoj će zasnovati radni odnos. Ministarstvo je obvezno odlučiti o zahtjevu za davanje prethodne suglasnosti, uzimajući u obzir pritom sljedeća mjerila:

– potrebu za zdravstvenim radnikom u specijalističkoj djelatnosti za koju se specijalizant usavršava na području osnivača zdravstvene ustanove
– odobreni plan specijalizacija zdravstvene ustanove u kojoj specijalizant namjerava zasnovati radni odnos i

– ugovorenu specijalističku djelatnost poslodavca kod kojeg specijalizant namjerava zasnovati radni odnos u mreži javne zdravstvene službe.

Člankom 188. određen je način i obveznik naknade troškova specijalizacije u slučaju prelaska specijalizanta u drugu zdravstvenu ustanovu – zdravstvena ustanova u kojoj specijalizant zasnuje radni odnos temeljem prethodne suglasnosti Ministarstva obvezna je naknaditi zdravstvenoj ustanovi iz koje specijalizant odlazi stvarne troškove specijalizacije nastale do zasnivanja radnog odnosa i naknadu u iznosu jedne proračunske osnovice za obračun naknada i drugih primanja u Republici Hrvatskoj po mjesecu ugovorene obveze rada nakon završene specijalizacije, u roku od godine dana od dana sklapanja ugovora o radu sa specijalizantom.

Ako specijalizant otkaže ugovor o radu u zdravstvenoj ustanovi bez prethodne suglasnosti Ministarstva, obvezan je naknaditi troškove specijalizacije nastale do otkaza ugovora o radu i naknadu u iznosu 1 proračunske osnovice, u roku od godine dana od dana otkaza ugovora o radu.

Ova obveza se odnosi i na specijalizanta koji otkaže ugovor o radu u zdravstvenoj ustanovi, a ne zasnuje radni odnos u drugoj zdravstvenoj ustanovi čiji je osnivač RH, jedinica područne (regionalne) samouprave odnosno Grad Zagreb ili jedinica lokalne samouprave.

Postupak pribavljanja suglasnosti Ministarstva te naknade troškova specijalističkog usavršavanja predviđen je i u slučajevima kada specijalist namjerava otkazati ugovor o radu slijedom članaka 189. i 190. Zakona. 

Slijedom navedenog, razvidno je da cjelokupan postupak raskida ugovora o specijalističkom usavršavanju podliježe dodatnom nadzoru i troškovima, od pribavljanja prethodne suglasnosti Ministarstva do naknade troškova od strane zdravstvenih ustanova u kojoj će specijalizant/specijalist zasnovati radni odnos ili samog specijalizanta/specijalista.
Nadalje, unazad nekoliko godina Hrvatski zavod za zdravstveno osiguranje više ne financira specijalizacije na primarnoj razini (obiteljska, pedijatrija, ginekologija, ortodoncija, radiologija) te da se specijalizacije uglavnom financiraju iz vlastitih sredstava ustanove, te u novije vrijeme i iz EU fondova (od 2017. godine), a u određenom iznosu i iz Proračuna Županije, putem pomoći zdravstvenim ustanovama, smatra se da je za domove zdravlja materijalno obeštećenje od strane liječnika za neispunjenje obveze rada iz ugovora o specijalističkom usavršavanju  zanemarivo u odnosu na zadržavanje liječnika na radu u ustanovi dok ne ispuni obveze iz ugovora o specijalističkom usavršavanju.

Ne prihvaćaju se primjedbe predstavnika zainteresirane javnosti na
članak 3. točka 6.

Liječnici zaposlenici domova zdravlja i koncesionari koji djelatnost obavljaju, odnosno novčana sredstva ostvaruju sukladno sklopljenom ugovoru sa Hrvatskim zavodom za zdravstveno osiguranje, rade u punom radnom vremenu. Člankom 193. stavak 1. Zakona određeno je da zdravstvene su ustanove koje obavljaju zdravstvenu djelatnost obvezne neprekidno pružati zdravstvenu zaštitu. Rad u zdravstvenim ustanovama koje obavljaju zdravstvenu djelatnost može se organizirati u jednoj ili više smjena, turnusu i na druge načine u skladu s potrebama stanovništva i oblicima pružanja zdravstvenih usluga.

Stavkom 3. istog članka određeno je da „Puno radno vrijeme radnika u zdravstvenim ustanovama koje obavljaju zdravstvenu djelatnost iznosi četrdeset sati tjedno.“
Također, prema članku 194. „Početak, završetak i raspored radnog vremena zdravstvenih ustanova i privatnih zdravstvenih radnika u ordinaciji u mreži javne zdravstvene službe propisuje pravilnikom ministar. Nadležna tijela za zdravstvo jedinice područne (regionalne) samouprave odnosno Grada Zagreba utvrđuju raspored radnog vremena privatnih zdravstvenih radnika u mreži javne zdravstvene službe koji obavljaju djelatnost u ordinaciji na području te jedinice, sukladno pravilniku iz stavka 1. ovoga članka.“
Slijedom navedenog, svaki zaposlenik doma zdravlja koji je u radnom odnosu u domu zdravlja temeljem ugovora o radu, ujedno i zaposlen na puno radno vrijeme. 



